CELEX: 32017R0001
Language: sk
Date: 2017-01-03 00:00:00
Title: Vykonávacie nariadenie Komisie (EÚ) 2017/1 z 3. januára 2017 o postupoch na identifikáciu plavidiel podľa smernice Európskeho parlamentu a Rady 2013/53/EÚ o rekreačných plavidlách a vodných skútroch (Text s významom pre EHP )

4.1.2017   
            
            
               SK
            
            
               Úradný vestník Európskej únie
            
            
               L 1/1
            
         VYKONÁVACIE NARIADENIE KOMISIE (EÚ) 2017/1
   z 3. januára 2017
   o postupoch na identifikáciu plavidiel podľa smernice Európskeho parlamentu a Rady 2013/53/EÚ o rekreačných plavidlách a vodných skútroch
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2013/53/EÚ z 20. novembra 2013 o rekreačných plavidlách a vodných skútroch a o zrušení smernice 94/25/ES (1), a najmä jej článok 49 ods. 1 písm. c),
   keďže:
   
               (1)
            
            
               S cieľom zabezpečiť lepšie vykonávanie kódovacieho systému požadovaného na identifikáciu plavidiel podľa smernice 2013/53/EÚ, uľahčiť spoluprácu medzi členskými štátmi a zvýšiť transparentnosť je potrebné stanoviť minimálne pravidlá týkajúce sa postupu prideľovania a správy jedinečného kódu výrobcu.
            
         
               (2)
            
            
               Je vhodné stanoviť, že každý členský štát je zodpovedný za vymenovanie vnútroštátneho orgánu alebo vnútroštátneho subjektu, ktorý bude prideľovať jedinečný kód výrobcu a ktorý bude hlavným kontaktným miestom pre prideľovanie a správu kódov výrobcu.
            
         
               (3)
            
            
               Opatrenia stanovené v tomto nariadení sú v súlade so stanoviskom výboru zriadeného podľa článku 50 ods. 1 smernice 2013/53/EÚ o rekreačných plavidlách,
            
         PRIJALA TOTO NARIADENIE:
   KAPITOLA 1
   
      VŠEOBECNÉ USTANOVENIA
   
   Článok 1
   Predmet úpravy
   V tomto nariadení sa stanovujú pravidlá identifikácie plavidiel, a najmä pravidlá prideľovania a správy kódov výrobcu.
   Článok 2
   Vymedzenie pojmov
   Na účely tohto nariadenia sa uplatňuje toto vymedzenie pojmov:
   
               a)
            
            
               „vnútroštátny subjekt“ je subjekt vymenovaný vnútroštátnym orgánom každého členského štátu na prideľovanie jedinečného kódu výrobcu;
            
         
               b)
            
            
               „krajina sídla výrobcu“ je krajina, v ktorej má výrobca registrované sídlo v prípade právnickej osoby alebo trvalé bydlisko v prípade fyzickej osoby;
            
         
               c)
            
            
               „vnútroštátny register“ je register každého členského štátu, v ktorom je zaznamenaný jedinečný kód výrobcu výrobcov so sídlom na území daného štátu;
            
         
               d)
            
            
               „register tretej krajiny“ je register platformy spolupráce Komisie, v ktorom je zaznamenaný jedinečný kód výrobcu výrobcov so sídlom na území tretej krajiny;
            
         
               e)
            
            
               „register členských štátov“ je súhrn vnútroštátnych registrov v rámci platformy spolupráce Komisie;
            
         
               f)
            
            
               „register notifikovaných orgánov“ je register platformy spolupráce Komisie, v ktorom je zaznamenaný identifikačný kód posúdenia po konštrukcii.
            
         KAPITOLA 2
   
      ZLOŽENIE IDENTIFIKAČNÉHO ČÍSLA PLAVIDLA
   
   Článok 3
   Identifikačné číslo plavidla
   1.   Identifikačné číslo plavidla obsahuje tieto prvky v nasledujúcom poradí:
   
               a)
            
            
               kód krajiny výrobcu, ktorým sa označuje, kde má výrobca sídlo;
            
         
               b)
            
            
               jedinečný kód výrobcu pridelený vnútroštátnym orgánom členského štátu; rovnakú kombináciu znakov na vytvorenie jedinečného kódu výrobcu, ktorú vytvoril vnútroštátny orgán alebo vnútroštátny subjekt jedného členského štátu, však môže vytvoriť aj vnútroštátny orgán alebo vnútroštátny subjekt iného členského štátu, pričom rozlišujúcim prvkom je kód krajiny výrobcu;
            
         
               c)
            
            
               jedinečné sériové číslo, ktoré pridelil výrobca na účely identifikácie plavidla a ktoré uvedený výrobca použil iba raz; rovnakú kombináciu znakov však môže použiť aj iný výrobca, pričom rozlišujúcim prvkom je kombinácia jedinečného kódu výrobcu a kódu krajiny výrobcu;
            
         
               d)
            
            
               mesiac a rok výroby;
            
         
               e)
            
            
               rok, v ktorom model vznikol, ktorý zodpovedá roku, v ktorom sa má dané plavidlo uviesť na trh.
            
         2.   Zloženie identifikačného čísla plavidla musí byť v súlade s bodom 2.1 druhým odsekom prílohy I k smernici 2013/53/EÚ.
   KAPITOLA 3
   
      PRIDEĽOVANIE A SPRÁVA JEDINEČNÉHO KÓDU VÝROBCU
   
   Článok 4
   Prideľovanie a správa jedinečného kódu výrobcu
   1.   Jedinečný kód výrobcu prideľuje vnútroštátny orgán alebo vnútroštátny subjekt členského štátu na žiadosť výrobcu alebo jeho splnomocneného zástupcu v súlade s článkom 6 alebo článkom 7.
   2.   Jedinečný kód výrobcu vytvára a prideľuje vnútroštátny orgán alebo vnútroštátny subjekt členského štátu iba raz. Každý výrobca musí mať iba jeden jedinečný kód na použitie na trhu Únie.
   Článok 5
   Vnútroštátny orgán pre prideľovanie jedinečného kódu výrobcu
   1.   Každý členský štát vymenuje vnútroštátny orgán alebo vnútroštátny subjekt zodpovedný za prideľovanie jedinečného kódu výrobcu.
   2.   Každý členský štát oznámi Komisii vnútroštátny orgán alebo vnútroštátny subjekt splnomocnený na prideľovanie jedinečného kódu výrobcu.
   Článok 6
   Postup prideľovania jedinečného kódu výrobcu výrobcovi so sídlom v členskom štáte Únie
   1.   Pred uvedením plavidla na trh Únie výrobca predloží vnútroštátnemu orgánu alebo vnútroštátnemu subjektu v členskom štáte, v ktorom má sídlo, žiadosť o pridelenie jedinečného kódu výrobcu v jazyku, ktorý je tomuto orgánu ľahko zrozumiteľný a ktorý určil tento orgán.
   2.   K žiadosti uvedenej v odseku 1 sa priloží kópia dokumentu, ktorý dokazuje, že výrobca má sídlo v danom členskom štáte, a to v jazyku, ktorý je tomuto orgánu ľahko zrozumiteľný a ktorý určil tento orgán.
   3.   Vnútroštátny orgán alebo vnútroštátny subjekt po overení žiadosti pridelí jedinečný kód výrobcu v súlade s článkom 4.
   4.   Každý členský štát zabezpečí, aby bol tento jedinečný kód výrobcu zaznamenaný v jeho vnútroštátnom registri. Tieto údaje sa všetkým členským štátom sprístupnia v registri členských štátov.
   Článok 7
   Postup prideľovania jedinečného kódu výrobcu výrobcovi so sídlom v tretej krajine
   1.   Pred uvedením plavidla na trh Únie výrobca, ktorý má sídlo v tretej krajine, alebo jeho splnomocnený zástupca predloží vnútroštátnemu orgánu alebo vnútroštátnemu subjektu členského štátu, na ktorého území chce uviesť plavidlo na trh, žiadosť o pridelenie jedinečného kódu výrobcu v jazyku, ktorý je tomuto orgánu ľahko zrozumiteľný a ktorý určil tento orgán. Uvedená žiadosť sa predloží iba v jednom členskom štáte.
   2.   K žiadosti uvedenej v odseku 1 sa priloží kópia dokumentu, ktorý dokazuje, že výrobca má v danej krajine sídlo, a to v jazyku, ktorý je tomuto orgánu ľahko zrozumiteľný a ktorý určil tento orgán.
   3.   Po prijatí žiadosti od výrobcu vnútroštátny orgán alebo vnútroštátny subjekt členského štátu overí v registri tretej krajiny dostupnosť kombinácie kódov s cieľom zabezpečiť, že ide o prvý raz, čo príslušný výrobca predložil žiadosť nejakému členskému štátu.
   4.   Po overení uvedenom v odseku 3 vnútroštátny orgán alebo vnútroštátny subjekt príslušného členského štátu zaznamená názov/meno a adresu výrobcu do registra tretej krajiny s cieľom oznámiť, že príslušný členský štát začína s prideľovaním jedinečného kódu výrobcu.
   5.   Po overení žiadosti vnútroštátny orgán alebo vnútroštátny subjekt pridelí výrobcovi jedinečný kód výrobcu v súlade s článkom 4. Výrobcovi so sídlom v tretej krajine pridelí jedinečný kód výrobcu vnútroštátny orgán iba jedného členského štátu.
   6.   Pri prideľovaní jedinečného kódu výrobcu výrobcovi, ktorý má sídlo v tretej krajine, vnútroštátny orgán alebo vnútroštátny subjekt zaznamená daný kód do registra tretej krajiny.
   Článok 8
   Postup v prípade posúdenia po konštrukcii
   1.   V prípade posúdenia plavidla po konštrukcii podľa článkov 19 a 23 smernice 2013/53/EÚ, na základe ktorých je za umiestnenie identifikačného čísla plavidla zodpovedný notifikovaný orgán, ako jedinečný kód výrobcu slúži identifikačný kód posúdenia po konštrukcii, ktorý pridelí vnútroštátny orgán členského štátu, v ktorom má sídlo notifikovaný orgán.
   2.   Pri prideľovaní identifikačného kódu posúdenia po konštrukcii notifikované orgány zaznamenajú daný kód do registra notifikovaných orgánov.
   Článok 9
   Poplatky
   Členské štáty môžu stanoviť pravidlá týkajúce sa poplatkov vzťahujúcich sa na pridelenie jedinečného kódu výrobcu.
   KAPITOLA 4
   
      ZÁVEREČNÉ USTANOVENIA
   
   Článok 10
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 3. januára 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 354, 28.12.2013, s. 90.